Universis presentes litteras inspecturis, Michael, permissione divina, episcopus Autissiodorensis, salutem in Domino. Notum facimus quod nos attendentes capellanias BB. Dionysii et Stephani pape et martyrum, ad altare et in capella Sancti-Stephani Parvi, in claustro Autissiodorensi vulgariter nuncupata, fundatas, quas nuper obtinere solebant domini Stephanus Lorin, et Petrus Veneron presbyteri, ad collationem nostram pleno jure spectantes, nunc liberas et vacantes, adeo fore in redditibus et obventionibus diminutas et effectas tenues quod de ipsis non valeat divinum continuari servitium in eisdem, volentesque super his de remedio providere condecenti, ipsas capellanias quovismodo vacent, ne divinus ibidem cultus depereat capellanie B. Marie in dicta capella, et ad dictum altare fundate quam dominus Henricus Guiberti, presbyter, ad presens noscitur obtinere, dum tamen eadem propterea debito non fraudentur servitio, eas et quamlibet earundem autoritate nostra ordinaria, annectimus atque unimus per presentes, decernentes et voluntes de cetero dictas capellanias unum beneficium reputari. In cujus rei testimonium nostrum his presentibus duximus apponi sigillum. Datum et actum sub sigillo nostro autentico, anno Domini millesimo trecentesimo nonagesimo septimo, die vicesima tertia septembris. Calvomonte.